Gemmer geheim vir Esmé se wildsvleis-schnitzel | Netwerk24
Deur Hanri Wondergem 23 Junie 2020 00:00
Esmé von Reiche
Met die verslapping van die inperkingsregulasies het die jagseisoen weer oopgemaak en jagters 'n sug van verligting geslaak.
Dit is juis met dié verwikkeling in gedagte dat Esmé von Reiche haar resep vir Beeld se kookboek-kompetisie ingeskryf het. "Die jagters moet die rugfilette uitsny vir schnitzels . . . die boude kan biltong en boerewors word," gee Von Reiche raad.
Von Reiche wéét hoe om 'n heerlike wildsvleis-schnitzel te maak. Haar resep spruit uit jare se ervaring op hul plaas naby Alldays in Limpopo.
"Veral in die winter het ons baie besoekers soos rooibokke en bosbokke wat nie die sappige groen lusern kan weerstaan nie. Ons skiet soms vir die pot 'n vleisie en ek deps altyd die filette vir my signature-gereg."
Die "geheim" van Von Reiche se heerlike wildsvleis-schnitzel is jare gelede in haar oor gefluister.
" 'n Gifsmous het my die truuk van gemmer geleer. Moenie skaam wees met die gemmer nie, dit sal jou hele uitkyk oor wildsvleisgeregte verander."
Von Reiche se resep is in die wildsvleis-kategorie van die kookboek-kompetisie ingeskryf. Die ander kategorieë is vis, hoender, vleis, gebak, braai, nagereg en drankies, vegetaries, bykosse en ligte etes.
Jy kan, net soos Von Reiche, jou geheime uit die kombuis met ons deel en in die proses dalk 'n kontantprys losslaan en jou plek in die kookboek Komkommertyd verseker. Stuur jou resep, die stories en herinneringe aan die resep en 'n kombuis-aksiefoto van jouself na kompetisie@beeld.com.
Die inskrywings sluit op 1 Julie en teen 4 Julie sal die wenners van die beste inperking-resepte aangekondig word.